b'\n_START_ARTICLE_\nJosep Bonaplata i Corriol\n_START_SECTION_\nJoventut i viatge a Anglaterra\n_START_PARAGRAPH_\nVa treballar al taller del seu pare fins que aquest es jubil\xc3\xa0 i la gesti\xc3\xb3 de la f\xc3\xa0brica pass\xc3\xa0 a mans del germ\xc3\xa0 gran i hereu, Salvador. El 1828, juntament amb Joan Vilaregut, va engegar pel seu compte una f\xc3\xa0brica de teixits de cot\xc3\xb3 a la vila de Sallent. Significativament, aquesta primera ind\xc3\xbastria comptava ja amb els primers telers mec\xc3\xa0nics aplicats al cot\xc3\xb3. El 1829 estava pensant en la modernitzaci\xc3\xb3, ja que va rebre un privilegi de l\'estat espanyol per importar les noves m\xc3\xa0quines de vapor angleses. _NEWLINE_Va viatjar al Regne Unit amb Joan Rull i un tal Camps per tal de con\xc3\xa8ixer de prop el funcionament de les ind\xc3\xbastries t\xc3\xa8xtils de Lancashire i per adquirir la maquin\xc3\xa0ria necess\xc3\xa0ria per portar a Catalunya. Va obtenir l\'autoritzaci\xc3\xb3 de l\'ambaixador a Londres Francisco Cea Berm\xc3\xbadez per a importar les m\xc3\xa0quines. El juliol de 1830 Bonaplata i Rull van tornar a Barcelona sense Camps, qui s\'havia de quedar a una f\xc3\xa0brica de Manchester per formar-se.\n_START_SECTION_\nEmprenedor industrial\n_START_PARAGRAPH_\nEl 30 de setembre de 1831 constitu\xc3\xad la societat en comandita "Bonaplata, Rull, Vilaregut i Cia." amb la participaci\xc3\xb3 dels seus germans Salvador, Ramon i Narc\xc3\xads, del seu amic Joan Vilaregut, i del nou soci Joan Rull. Comen\xc3\xa7ava amb un capital que pujava a 1.600.000 rals de vell\xc3\xb3. La F\xc3\xa0brica Bonaplata (tamb\xc3\xa9 coneguda com El Vapor) es va empla\xc3\xa7ar al carrer Tallers de Barcelona i constava de 2 activitats: una foneria de ferro amb un taller mec\xc3\xa0nic per a construir les m\xc3\xa0quines (fundada el 1832), i la f\xc3\xa0brica pr\xc3\xb2piament dita per teixir i filar mec\xc3\xa0nicament (fundada el novembre 1833). Destacava per ser la primera a Espanya que utilitzava la m\xc3\xa0quina de vapor com a font d\'energia. Hom reconeixia l\'important impacte social de l\'empresa perqu\xc3\xa8 donava feina directament a unes 700 persones, i perqu\xc3\xa8 l\'exemple havia inspirat les \xc3\xa0nsies de coneixement i modernitzaci\xc3\xb3. Tanmateix, la f\xc3\xa0brica fou assaltada i cremada durant les bullangues de la nit del 4 d\'agost al 5 d\'agost de 1835, que entre altres coses fou una reacci\xc3\xb3 popular luddita._NEWLINE_Les p\xc3\xa8rdues del desastre sumaven 2.696.625 rals i 17 maravedissos. Per aix\xc3\xb2 va demandar el govern espanyol com a responsable \xc3\xbaltim per no haver sabut parar la revolta, i tot i que inicialment aquest va intentar defugir la responsabilitat, va demanar perm\xc3\xads a les Corts per satisfer-li una indemnitzaci\xc3\xb3. L\'1 d\'abril de 1837 va compar\xc3\xa8ixer en persona a aquest parlament per comprometre\'s a construir de nou una f\xc3\xa0brica de vapor encara m\xc3\xa9s gran per tal d\'iniciar la modernitzaci\xc3\xb3 de la ind\xc3\xbastria espanyola, per\xc3\xb2 m\xc3\xa9s endavant la comissi\xc3\xb3 d\'hisenda acabaria determinant que havia de renunciar a la indemnitzaci\xc3\xb3 si volia una inversi\xc3\xb3 de l\'estat._NEWLINE_Abans d\'aquesta resoluci\xc3\xb3, Bonaplata ja havia anat a viure a Madrid el 1837 per crear la companyia Bonaplata, Sandford y C\xc3\xada per demostrar al govern les seves intencions de tornar a comen\xc3\xa7ar el projecte. L\'empresa es va instal\xc2\xb7lar al deshabitat convent de Santa B\xc3\xa0rbara dels mercedaris descal\xc3\xa7os, al barri d\'Hortaleza, i ell mateix va agafar-ne una habitaci\xc3\xb3 per fer-ne llur habitatge. Als quaranta-dos anys encara era solter. All\xc3\xad va establir-hi la seva segona foneria amb la col\xc2\xb7laboraci\xc3\xb3 del maquinista angl\xc3\xa8s William Sanford. Possiblement va comen\xc3\xa7ar a notar els primers problemes de salut en aquest moment, cosa que explicaria que els seus germans Ramon i Narc\xc3\xads s\'ajuntessin a ell altre cop: El 1839 l\'empresa va passar a ser Bonaplata y Hermanos, mentre que Sandford va sortir de l\'accionariat per mantenir-s\'hi nom\xc3\xa9s com a t\xc3\xa8cnic. Van posar 200.000 rals per a l\'empresa madrilenya, que gestionaria en Ramon, i en destinaren 90.000 m\xc3\xa9s per obrir una nova foneria a Sevilla sota la direcci\xc3\xb3 d\'en Narc\xc3\xads Bonaplata, amb el comprom\xc3\xads dels dos de consultar el germ\xc3\xa0 gran en les decisions importants._NEWLINE_Dos anys despr\xc3\xa9s, en Narc\xc3\xads Bonaplata va voler emancipar la f\xc3\xa0brica andalusa. D\'aquesta manera l\'empresa madrilenya (que es va quedar la marca) va quedar amb un capital de 403.063 rals. Tot i que la major part la posse\xc3\xafa en Josep Bonaplata, era en Ramon qui actuava com a administrador \xc3\xbanic de la f\xc3\xa0brica de "Santa B\xc3\xa0rbara"; \xc3\xa9s probable que la seva salut fos ja prec\xc3\xa0ria, per\xc3\xb2 encara llavors es reservava el dret d\'actuar en all\xc3\xb2 que cregu\xc3\xa9s convenient.\n_START_SECTION_\nEls negocis agr\xc3\xadcoles\n_START_PARAGRAPH_\nJust despr\xc3\xa9s de la destrucci\xc3\xb3 de El Vapor, el desembre de 1835 Josep Bonaplata va comprar per 187.000 rals la finca de l\'Espinar situada al terme valenci\xc3\xa0 de Ll\xc3\xadria. Hi va fer inversions importants com ara la construcci\xc3\xb3 d\'un mol\xc3\xad d\'oli i la plantaci\xc3\xb3 massiva d\'ametllers. Paral\xc2\xb7lelament va invertir la important quantitat d\'1.190.000 rals en l\'ambici\xc3\xb3s projecte del Canal de Tamarit que volia unir les conques dels rius Cinca i Segre per promoure el regadiu a la comarca de la Llitera. L\'empresa la promovia el seu amic Antoni Gass\xc3\xb3, per\xc3\xb2 en aquell moment no va acabar materialitzant-se.\n_START_SECTION_\nMalaltia i mort\n_START_PARAGRAPH_\nSe sap que almenys des del 1839 Josep Bonaplata patia trastorns respiratoris bastant greus que afectaven la seva dedicaci\xc3\xb3 als negocis. Tement que un atac el fulmin\xc3\xa9s, va dictar testament el maig de 1840. Finalment va decidir de retirar-se a la masia de l\'Espinar de Ll\xc3\xadria: El 30 de maig de 1843 va entregar-lo al seu marmessor per iniciar el viatge immediatament. Malalt dels pulmons, va morir d\'un \xc3\xbaltim atac d\'asma el 2 de juny, a Bunyol abans d\'arribar-hi, als 48 anys._NEWLINE_Va morir sense descend\xc3\xa8ncia directa fent hereus a llurs germans. Se li coneix una filla il\xc2\xb7leg\xc3\xadtima de nom Sofia, per\xc3\xb2 havia mort el 1840 al n\xc3\xa9ixer. Tot i aix\xc3\xb2 \xc3\xa9s probable que esdevingu\xc3\xa9s parella amb Jesusa Romero, la mare.'